5. ja 6. juunil annab Tallinnas tunnustatud FIFA rannajalgpallitreenerite ja -klubide koolitaja Angelo Schirinzi praktilise seminari.
Šveitslast Schirinzit võib pidada maailma üheks paremaks rannajalgpallitreeneriks, kes on viinud Šveitsi koondise absoluutsesse tippu. Schirinzi juhtimisel jõudis Šveitsi rannajalgpallikoondis 2009. aastal maailmameistrivõistlustel finaali ja praegu ollakse Euroopa edetabelis teisel kohal.
Schirinzi juhtimisel on välja töötatud FIFA treenerite koolitusprogramm, lisaks on ta välja andnud ka rannajalgpalliraamatu.
Angelo Schirinzi tuleb Tallinnasse, et viia läbi kahepäevane praktiline seminar kõigile huvilistele eesmärgiga arendada Eesti rannajalgpallureid ja klubisid. Seminari kolm põhiteemat on efektiivsemad rannajalgpallitreeningud, hea rannavutimeeskonna moodustamine ja rannajalgpallitreeneriks saamine.
Lisaks Angelo Schirinzile räägib rannajalgpallist Eesti koondise peatreener Kert Haavistu.
Seminar toimub Arigato spordiklubis ja Kalju rannaspordikeskus (Rannamõisa tee 3, Tallinn)